СхузэфIэкIыр сщIэну сыхьэзырщ
Нобэ адыгэ лъэпкъым къыпэщыт Iуэхугъуэшхуэхэм ящыщу нэхъыщхьэ дыдэщ анэдэлъхубзэр хъумэныр. Ди жагъуэ зэрыхъунщи, ар дыкIэлъыплъурэ тIэщIокI. Хэкужьым исхэм къащIэхъуэ сабийхэм я нэхъыбэм анэдэлъхубзэр иджыри яIурылъми, хэхэсхэм я бынхэм зи бзэр зыщIэжу яхэтыр мащIэ дыдэщ.
Апхуэдэ щытыкIэм узыхуишэр щIэныгъэлIхэм куэд щIауэ къахутакIэщ — бзэ зимыIэж лъэпкъыр лъэпкъыжкъым, гува-щIэхами ар хуокIуэдэж. Адыгэ лъэпкъым апхуэдэ гуауэшхуэр ди натIэ мыхъун папщIэ лэжьыпхъэхэр, дауи, Iуэхугъуэ зэмылIэужьыгъуэу Iэджэ мэхъу.
Абыхэм ящыщ зыуэ сэ къызолъытэ къэрал зэхуэмыдэхэм щыпсэу адыгэ сабий псори зэребгъаджэ хъун зы адыгэ букварь зэхэлъхьэныр. Абы и зэхэлъыкIэр епхауэ щытыпхъэщ сабийхэр щыпсэу къэралхэм щызекIуэ бзэхэм. Апхуэдэу, сабийхэм я нэхъыбапIэм бзэр зэрамыщIэм къыхэкIыу, букварым щIыгъун хуейуэ къызолъытэ абы итхэр нэхъ тыншу зэрызрагъэщIэным теухуа диск, адыгэбзэр нэхъ тэмэму щрагъэдж школхэм я лэжьэкIэр и лъабжьэу. Букварь къэс сабийхэм я цIэ-унэцIэр тету, абы Дунейпсо Адыгэ Хасэм адыгэ щIэблэм зэрызахуигъазэ щIыгъужу дэтхэнэ зи школ кIуэгъуэми тхылъыр тыгъэ хуэщIамэ,-нэхъыфIыжт.
Мыпхуэдэ букварь бгъэхьэзырын папщIэ къызэгъэпэщын хуей хъунущ абы телэжьэн гуп, Хэкужьым щыщ IэщIагъэлIхэри, нэгъуэщI къэралхэм щыпсэухэри хэту. Ухуеинущ кино зэрытхар видеотехникэ, компьютер зыбжанэ. Буквархэр щытебдзэ хъунущ абыкIэ ебгъэджэну сабийхэр щыпсэу къэралхэм.
Мы Iуэхур Дунейпсо Адыгэ Хасэм къабыл ищIрэ абы мылъкукIэ пэлъэщыну къилъытэмэ, сэ схузэфIэкI псори сщIэну сыхьэзырщ букварыр зэхэзылъхьэнухэм я лэжьыгъэр къызэгъэпэщынымкIэ.
ПщIэ къыфхуэзыщI
